Diari Oficial de la Generalitat Valenciana


Sumari del DOGV 6819, del 16-07-2012 (2012/6998)

ORDE 16/2012, de 27 de juny, de la Conselleria de Justícia i Benestar Social, per la qual es convoca la III edició del Premi Empreses Sàvies, en el marc de les Polítiques d'Igualtat d'Oportunitats del Consell.
-----------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6819

Data del DOGV
:   16-07-2012

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2012/6998


Data del document
:   27-06-2012

Organisme emissor
:   Conselleria de Justícia i Benestar Social

Tipus de document
:   Ordre

Descriptors 

:   * distinció honorífica

ORDE 16/2012, de 27 de juny, de la Conselleria de Justícia i Benestar Social, per la qual es convoca la III edició del Premi Empreses Sàvies, en el marc de les Polítiques d'Igualtat d'Oportunitats del Consell. [2012/6998]
L'article 14 de la Constitució Espanyola disposa que els espanyols són iguals davant de la llei, sense que puga prevaldre cap discriminació, entre altres qüestions per raó de sexe, i l'article 9.2 atribuïx els poders públics el deure de promoure les condicions perquè la igualtat de l'individu i dels grups en què s'integra siga real i efectiva, i remoure els obstacles que impedisquen o dificulten la seua plenitud, facilitant la participació de tota la ciutadania en la vida política, econòmica, cultural i social.
En consonància amb el que establix la Constitució Espanyola, l'Estatut d'Autonomia de la Comunitat Valenciana determina en l'article 10.3 que l'actuació de la Generalitat se centrarà primordialment en determinats àmbits, entre els quals està el de la igualtat de drets d'hòmens i dones en tots els àmbits, en particular en matèria d'ocupació i treball.
La Llei 9/2003, de 2 d'abril, de la Generalitat, per a la Igualtat entre Dones i Hòmens, disposa en l'article 20.1 que l'Administració autonòmica incentivarà les empreses que establisquen plans d'igualtat que tinguen com a objecte corregir les desigualtats de gènere, incorporen mesures innovadores per a fer realitat la igualtat en la seua organització i proporcionen servicis que faciliten la conciliació de la vida familiar i laboral del personal al seu servici.
El Decret 99/2011, de 26 d'agost, del Consell, pel qual s'aprova el Reglament Orgànic i Funcional de la Conselleria de Justícia i Benestar Social, atribuïx a la Direcció General de Família i Dona, entre altres funcions, la promoció i execució de les mesures per a fer efectiu el dret a la igualtat de tracte i d'oportunitats entre dones i hòmens; gestionar, en el marc de les iniciatives europees, projectes encaminats a afavorir la promoció i implantació de les mesures de conciliació que coadjuven a aconseguir la igualtat d'oportunitats entre hòmens i dones.
Així mateix, esta actuació fomenta la promoció i consecució dels objectius estratègics pretesos per les polítiques de la Unió Europea, pel FSE a través del Programa Operatiu 2007-2013, aprovat per la Decisió de la Comissió, de data 20 de desembre de 2007, eix I tema prioritari 63 actuació Implantació Plans d'Igualtat i Conciliació en empreses de la Comunitat Valenciana: El FSE invertix en el teu futur.
En conseqüència, en compliment del que estipula l'article 47.11 del Text Refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991, i fent ús de les facultats que em conferixen l'article 28.e de la Llei 5/1983, de 30 de desembre, del Consell, i el Decret 99/2011, de 26 d'agost, del Consell, pel qual s'aprova el Reglament Orgànic i Funcional de la Conselleria de Justícia i Benestar Social,
ORDENE
Article 1. Objecte
L'objecte de la present orde és la convocatòria de la III edició del Premi Empreses Sàvies, dirigit a reconéixer i distingir a les empreses de la Comunitat Valenciana que destaquen per les seues polítiques d'igualtat d'oportunitats i conciliació, i l'aprovació de les bases per les quals es regirà la dita convocatòria, que apareixen com annex I.
Article 2. Premis
Es concedirà un premi per cada modalitat, els guardons consistiran en una placa i/o diploma acreditatiu.
DISPOSICIONS FINALS
Primera. Desplegament i aplicació
La subsecretària de la Conselleria de Justícia i Benestar Social i la persona titular de la Direcció General de Família i Dona queden autoritzades perquè, en l'àmbit de les seues competències, adopten les mesures necessàries per al desplegament i aplicació d'esta orde.
Segona. Entrada en vigor
La present orde entrarà en vigor l'endemà de la publicació en el Diari Oficial de la Comunitat Valenciana.
Tercera. Recursos
Conforme establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, esta orde, que posa fi a la via administrativa, podrà ser recorreguda potestativament en reposició, o bé podrà plantejar-se directament recurs contenciós administratiu en els terminis i davant dels òrgans que s'indiquen a continuació:
a) El recurs de reposició haurà d'interposar-se davant qui tinga la titularitat de la Conselleria de Justícia i Benestar Social, en el termini d'un mes a comptar des de l'endemà de la publicació.
b) El recurs contenciós administratiu haurà de presentar-se davant del Tribunal Superior de Justícia de la Comunitat Valenciana, en el termini de dos mesos des de l'endemà de la publicació.
València, 27 de juny de 2012.
El conseller de Justícia i Benestar Social,
JORGE CABRÉ RICO
ANNEX I
Bases
Primera. Objecte
L'objecte de la present orde és l'aprovació de les normes reguladores que regiran la convocatòria de la III edició del Premi Empreses Sàvies, per a reconéixer les empreses de la Comunitat Valenciana que promoguen mesures que afavorisquen la igualtat d'oportunitats entre hòmens i dones dins de la seua organització.
Segona. Candidatures
Podrà participar qualsevol empresa que tinga algun centre de treball al territori de la Comunitat Valenciana i les accions de la qual en matèria d'igualtat d'oportunitats afecten este territori.
Les candidatures hauran de ser presentades per les mateixes empreses.
Tercera. Modalitats
La present convocatòria consistix en el reconeixement d'un premi per cada una de les dos modalitats que s'exposen a continuació:
Modalitat A: empreses de capital privat que tiguen menys de 250 treballadors/es, i que exercisquen la seua activitat en el territori de la Comunitat Valenciana.
Modalitat B: empreses de capital privat que tinguen mes de 250 treballadors/es, o empreses de capital públic, siga quin siga la grandària de la seua plantilla i que en ambdós casos exercisquen la seua activitat al territori de la Comunitat Valenciana.
Les empreses candidates al premi podran presentar-se únicament a una les dos modalitats.
Quarta. Accions premiables
Per a la concessió del premi es valoraran totes aquelles candidatures que arrepleguen actuacions i/o mesures que estiguen implantades, com a mínim, sis mesos, que afavorisquen la igualtat d'oportunitats en l'àmbit empresarial i que es concreten en els apartats següents:
1. Mesures que garantisquen un medi ambient de treball adequat, on les treballadores i els treballadors puguen desenrotllar la seua activitat professional amb dignitat i respecte, i on es garantisca l'atenció i millora de les condicions de salut.
2. Actuacions formatives, tant per al reciclatge com per a la promoció, d'aquelles persones que així ho requerisquen, i d'esta manera fomentar la igualtat d'oportunitats en l'empresa.
3. Mesures d'acció positiva en matèria de política retributiva que garantisquen la inexistència de diferències salarials a l'hora de retribuir el treball de les dones i els hòmens.
4. Mesures de conciliació i/o recursos destinats a les treballadores i els treballadors, per a compatibilitzar les seues responsabilitats, personals, laborals i familiars. S'entendran com a tals les dutes a terme com a política d'empresa i que suposen la implantació de mesures de bones pràctiques, no el simple compliment de les mesures ja contemplades legalment.
5. Eliminació de manifestacions sexistes en el llenguatge, en la imatge i en el tracte, tant en l'interior de les organitzacions com en la imatge externa (publicitat dels productes o servicis de l'empresa).
6. Mesures i accions positives que faciliten la incorporació, permanència i promoció de les dones en l'organització.
Quinta. Memòria
Les distintes candidatures hauran de presentar una memòria amb el contingut segons ve determinat en la lletra C) de l'annex II, que sense sobrepassar les 30 pàgines (DIN A-4) d'extensió, haurà de referir-se als apartats següents:
a) Introducció de l'empresa i de les seues activitats: activitat de l'empresa, forma jurídica, centres de treball, organigrama de l'empresa desagregat per sexe, així com altres informacions d'interés (màxim 5 pàgines DIN A-4).
b) Descripció de cada una de les actuacions i/o mesures a què es fa referència en la base quarta, amb l'explicitació de les dades quantitatives i qualitatius desagregades per sexe, en les quals, necessàriament, es farà per a cada una d'elles el següent: (màxim 25 pàgines DIN A-4).
- Descripció de la mesura o mesures desenrotllades
- Fonamentació de la posada en marxa de la mesura
- Persones beneficiàries
- Data d'inici de la mesura
- Mitjans i recursos utilitzats per a la posada en marxa
- Efectivitat de la mesura
Sexta. Presentació de sol·licituds documentació i termini
1. Les sol·licituds s'hauran de presentar en la Direcció General de Família i Dona o en qualssevol altra de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (d'ara en avant LRJPAC), i utilitzar el model normalitzat establit a l'efecte que figura en la present orde com a annex II, el qual que ha d'anar firmat per la persona titular o per la persona que represente l'empresa sol·licitant.
2. La sol·licitud ha d'anar acompanyada de la documentació següent:
a) Autorització expressa (marcant la casella corresponent) a la Conselleria de Justícia i Benestar Social, perquè esta comprove les dades d'identitat de l'empresa sol·licitant i del seu representant per mitjà del Sistema de Verificació de Dades d'Identitat, segons establix el Decret 165/2010, de 8 d'octubre, del Consell pel qual s'establixen les mesures de simplificació i de reducció de càrregues administratives, en procediments gestionats per l'Administració de la Generalitat. No obstant:
Si de la comprovació efectuada resulta alguna discordança amb les dades facilitats en la sol·licitud, qui instruïsca el procediment queda facultat per a realitzar les actuacions procedents per a aclarir-la.
Si l'empresa sol·licitant no presta el seu consentiment, haurà d'aportar còpia compulsada o autentificada de la targeta acreditativa del número d'identificació fiscal (NIF) així com el document acreditatiu d'identitat del representant legal de l'empresa.
b) Memòria segons el que establix la base quinta.
c) Declaració responsable de la persona sol·licitant on conste el nombre de treballadores o treballadors, desglossat per nombre de dones i d'hòmens) de l'empresa, segons consta en l'apartat B) de l'annex II.
d) Declaració expressa i responsable que l'empresa no ha sigut sancionada per resolució ferma per la comissió d'una infracció molt greu en matèria d'igualtat, de conformitat amb el que disposa l'article 46bis del Text Refós de la Llei sobre Infraccions i Sancions de l'Orde Social, aprovat pel Reial Decret Legislatiu 5/2000, de 4 d'agost, segons consta en l'apartat B) de l'annex II.
3. El termini de presentació de sol·licituds començarà a partir de l'endemà de la publicació de la present convocatòria en el Diari Oficial de la Comunitat Valenciana i finalitzarà el dia 15 de setembre de 2012. L'incompliment d'este termini determinarà la inadmissió de la sol·licitud.
Sèptima. Constitució del jurat i proposta de resolució del premi
1. Per a la resolució del concurs es constituirà un jurat que tindrà la composició següent:
a) President/a: la persona titular de la Subdirecció General de Família i Dona o, persona qui la substituïsca.
b) Vocals:
- Un/a representant de la Conselleria d'Economia, Indústria i Comerç, designat per esta.
- Un/a representant de la Subsecretaria de la Conselleria de Justícia i Benestar Social designat per esta.
- Un/a representant de la Confederació Empresarial, designat per esta.
c) Un/a tècnic/a de la Direcció General de Família i Dona, qui actuarà com a secretari/ària del jurat, amb veu i sense vot.
2. La identitat de les persones que componen el jurat es farà pública en el tauler d'anuncis de la Direcció General de Família i Dona amb anterioritat a l'expiració del termini de presentació de sol·licituds.
3. És competència del jurat la interpretació i aplicació de les bases de la convocatòria, que pot excloure aquelles candidatures el contingut o la presentació de les quals no s'ajusten a les condicions previstes en la present convocatòria.
4. El jurat podrà proposar, motivadament, que es deixe desert el premi en qualsevol de les seues modalitats, però no pot recaure en la mateixa empresa més d'un premi.
5. El decisió del jurat s'emetrà a partir del dia 15 de novembre de 2012.
6. El jurat examinarà les candidatures presentades i formularà la proposta corresponent de resolució de la convocatòria, amb una valoració màxima de 20 punts distribuïts de la manera següent:
- Apartat a) de la memòria: màxim 2 punts.
- Apartat b) de la memòria: màxim 18 punts (fins a 3 punts per cada un dels apartats relacionats en la base quarta).
Octava. Resolució de la convocatòria
1. La competència per a resoldre la present convocatòria correspon a la persona titular de la Direcció General de Família i Dona, per delegació del conseller de Justícia i Benestar Social, previ veredicte vinculant del jurat, d'acord amb la Resolució de 27 de febrer de 2009 (DOCV núm. 5967, de 4 de març de 2009), del conseller de Benestar Social i vicepresident tercer del Consell, sobre la delegació de l'exercici de competències en determinats òrgans de la Conselleria.
2. La resolució de la convocatòria es farà pública al tauler d'anuncis de la Direcció General de Família i Dona i en la pàgina web de la Conselleria de Justícia i Benestar Social .
Novena. Acceptació de les bases
La participació en la present convocatòria implica l'acceptació íntegra de les bases i de la decisió del jurat.